Από νέα περιστατικά αστυνομικής βίας στιγματίστηκε η μεγάλη επιχείρηση της ΕΛ.ΑΣ., που πραγματοποιήθηκε σήμερα νωρίς το πρωί στο Κουκάκι για την εκκένωση τριών κτιρίων που τελούσαν υπό κατάληψη. Όπως κατήγγειλε κάτοικος της οδού Ματρόζου, η αστυνομία μπήκε στο σπίτι της οικογένειάς της προχώρησε στη βίαιη προσαγωγή του άνδρα και των δύο γιών της.

Η πρωινή αστυνομική επιχείρηση πραγματοποιήθηκε σε κτίρια που βρίσκονταν στις οδούς Ματρόζου 45, Παναιτωλίου 21 και Άρβαλη 3. Ωστόσο, στις δύο πρώτες περιπτώσεις δεν έλειψαν οι στιγμές έντασης ανάμεσα στους καταληψίες και τους άνδρες της αστυνομίας, με τους μεν να εκτοξεύουν από ταράτσες πέτρες, αντικείμενα ακόμα και έπιπλα και τους δε να «απαντούν» με κρότου λάμψης.

Συνολικά, οι αστυνομικοί από τις τρεις καταλήψεις προσήγαγαν δέκα άτομα, τα οποία οδηγήθηκαν στη ΓΑΔΑ. Παράλληλα, οι αστυνομικοί προσήγαγαν ακόμα πέντε άτομα που συμμετείχαν σε συγκέντρωση αλληλέγγυων λίγα μέτρα μακριά από το κτίριο της οδού Ματρόζου.

Καταγγελία: «Αστυνομικοί τους χτύπησαν και τους έβαλαν χειροπέδες»

Την ίδια ώρα, σοκάρει η καταγγελία γυναίκας, ενοίκου σπιτιού δίπλα από την κατάληψη της οδού Ματρόζου, που κατήγγειλε πως η αστυνομία μπήκε στο σπίτι της οικογένειάς της και προχώρησε στην προσαγωγή του άνδρα και των δύο γιών της.

Μιλώντας στον ΑΝΤ1, περιέγραψε πως οι αστυνομικοί χτύπησαν το κουδούνι του σπιτιού το πρωί, ζήτησαν να περάσουν στο διπλανό οίκημα, που είναι υπό κατάληψη, ωστόσο, όπως τόνισε, δεν υπήρχε παρουσία εισαγγελέα.

Ο άνδρας της είπε στους άνδρες ασφαλείας: «Έχετε χαρτί εισαγγελέα, όταν έχετε θα σας ανοίξουμε» και αρνήθηκε να τους επιτρέψει την είσοδο.

Λίγο αργότερα, άκουσαν βήματα στην ταράτσα του σπιτιού τους. Ο σύζυγος και τα δύο παιδιά της πήγαν για να διαπιστώσουν τι συνέβαινε, όταν αστυνομικοί τους πέταξαν κάτω, τους χτύπησαν και τους έβαλαν χειροπέδες.

Συνεχίζοντας, η καταγγέλλουσα ισχυρίστηκε ότι όταν ανέβηκε και η ίδια στην ταράτσα, οι αστυνομικοί της είπαν: «Κλείσου μέσα γιατί θα σε πετάξουμε από τη σκάλα».

«Είδα άνθρωπο των ΜΑΤ να έχει πατήσει το κεφάλι του γιου μου», συμπλήρωσε, οργισμένη.

Ολοκληρώνοντας σημείωσε: «Αφού έγιναν όλα αυτά, ήρθε ο εισαγγελέας και έκαναν έρευνα στο σπίτι μας, μήπως κρύβαμε καταληψίες».

Στο βίντεο που δημοσιοποιεί το Newpost φαίνεται η στιγμή της σύλληψης των τριών μελών της οικογένειας:





Τι λέει η ΕΛ.ΑΣ.

Ωστόσο, ο εκπρόσωπος της ΕΛ.ΑΣ., Θόδωρος Χρονόπουλος έδωσε διαφορετική διάσταση. Ο ίδιος ισχυρίστηκε πως όλη η επιχείρηση έγινε παρουσία εισαγγελέα, τόνισε πως ο πατέρας που συνελήφθη επιχείρησε να πάρει το όπλο αστυνομικού και ότι τόσο αυτός όσο και οι γιοι του ήταν μέλη της κατάληψης δίπλα στο σπίτι τους.